AARHUS: Lægemiddelstyrelsen skal spare 17 millioner kroner i 2018, og det kommer blandt andet til at gå ud over apotekernes åbningstider. Blandt andet rammer det apoteket i Aarhus C, Løve Apoteket, som indtil videre har haft åbent døgnet rundt. Efter nytår bliver det konverteret til en såkaldt A-vagt, som betyder, at det er åbent fra 6-24 hver dag.

Anne Kahns, der er formand i Danmarks Apotekerforening, mener dog, at en del af konsekvenserne ved de begrænsede åbningstider bliver afbødet lidt, da de "almindelige" apoteker har udvidet deres åbningstider.

- Borgerne har fået meget lettere ved at få opfyldt deres medicinbehov inden for apotekernes almindelige åbningstid. Vi har åbnet 125 nye apoteker siden 2015. Det er en stigning på 41 procent. Samtidig har de i alt 442 apoteker i hele landet udvidet åbningstiderne med 45 procent. Det er med til at tage presset af vagtapotekerne, siger hun.

Det bliver dog stadig muligt at få medicin døgnet rundt. Efter midnat overtager regionens akutberedskab nemlig ansvaret for adgang til medicin ved for eksempel akut sygdom og andre behov, der kræver medicinering her og nu.